SL Uradni list Evropske unije C 308/47

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 308/13

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„MÂCONNAIS“

ES št.: FR-PDO-0005-0553-28.08.2006

ZGO ( ) ZOP ( X )

1. Ime:

„Mâconnais“

2. Država članica ali tretja država:

Francija

3. Opis kmetijskega proizvoda ali živila:

3.1 Vrsta proizvoda:

Skupina 1.3 – Siri

3.2 Opis proizvoda, za katerega se uporablja ime iz točke 1:

Siri „Mâconnais“ se proizvajajo iz surovega polnomastnega kozjega mleka.

Sir, ki se mu doda majhna količina sirila in je proizveden iz mlečne sirnine, ima obliko prisekanega stožca, je kremasto bele barve in je iz fine, homogene, smetanaste, čvrste, gladke mase, ki se stopi v ustih. Njegovo površino večinoma prekriva plesen Geotrichum. Modre lise se lahko predvsem zaradi plesni Penicillium pojavijo med zorenjem.

Teža je po najkrajšem možnem času zorenja med 50 in 65 gramov (najmanj 30 gramov v primeru daljšega zorenja).

Sir „Mâconnais“ vsebuje najmanj 45 gramov suhe snovi na 100 gramov sira in 45 gramov maščobe na 100 gramov sira po končanem sušenju.

3.3 Surovine:

—

3.4 Krma (samo za proizvode živalskega izvora):

Čreda se prehranjuje na pašnikih, pri čemer krma izvira izključno z geografskega območja, določenega v točki 4 tega enotnega dokumenta.

Krmo sestavlja trava (s pašnikov ali iz korit) ali seno s trajnih in/ali začasnih pašnikov. Začasni pašniki z eno rastlinsko vrsto so prepovedani, razen pašnikov z deteljo.

V obdobju paše ali krmljenja s svežo krmo predstavlja delež sveže trave s pašnikov in/ali iz korit najmanj tretjino dnevnega obroka za posamezno kozo, pri čemer delež sena ne sme presegati 1,2 kg surovin, delež dopolnilne krmne mešanice v krmilih pa ne sme presegati 1 kg surovin.

Pri prehranjevanju kozjih čred je prepovedana kakršna koli fermentirana krma.

Dopolnilne krmne mešanice so sestavljene iz surovin, ki se lahko vključijo in so opredeljene na pozitivnem seznamu. Porazdeljena letna količina dopolnilnih krmnih mešanic ne sme preseči 350 kg surovin na kozo.

Pri prehranjevanju živali so dovoljeni le rastline, stranski proizvodi in dopolnilne krmne mešanice, ki ne izhajajo iz transgenih proizvodov. Uvedba transgenih kultur je prepovedana na vseh površinah, ki se uporabljajo pri proizvodnji mleka za proizvod z zaščiteno označbo porekla „Mâconnais“. Ta prepoved uvedbe velja za vse rastlinske vrste, ki bi se lahko uporabile v krmi za živali, in kulture take vrste, ki bi jih lahko okužile.

3.5 Posebni proizvodni postopki, ki jih je treba izvajati na opredeljenem geografskem območju:

Proizvodnja mleka ter proizvodnja in zorenje sira potekajo znotraj geografskega območja.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

Ne glede na zakonodajne navedbe, ki veljajo za vse sire, se vsak sir „Mâconnais“ za prodajo opremi z etiketo. Ta etiketa vključuje del, ki je skupen vsem nosilcem dejavnosti in na katerem je ime „Mâconnais“, navedba „Appellation d’Origine Contrôlée“ ali „AOC“, ter del, ki navaja podatke posameznega nosilca dejavnosti. Ime „Mâconnais“ je napisano s črkami, ki so najmanj enake dvema tretjinama velikosti največjih črk na etiketi.

Če pa proizvajalec ali katera koli oseba, ki je neposredno pod njegovo odgovornostjo, sir prodaja neposredno na kmetiji ali na tržnici, ni treba navajati podatkov na etiketi, pač pa morajo biti navedeni le na panoju.

Vzorce etiket in panojev določi skupina, ki zagotavlja njihovo distribucijo.

Ime „Mâconnais“, ki mu sledi navedba „Appellation d’Origine Contrôlée“ ali „AOC“, mora biti obvezno navedeno na računih in trgovskih dokumentih.

4. Jedrnata opredelitev geografskega območja:

Proizvodnja mleka ter proizvodnja in zorenje sira potekajo na geografskem območju, ki zajema ozemlje naslednjih občin:

Departma Rhône (69) Cenves

Departma Saône-et-Loire (71) Ameugny, Azé, Berzé-La-Ville, Berzé-le-Châtel, Bissy-la-Mâconnaise, Bissy-sous-Uxelles, Blanot, Bourgvilain, Boyer, Brandon, Bray, Bresse-sur-Grosne, Burgy, Bussières, Chaintré, Champagny-sous-Uxelles, Chânes, Chapaize, La Chapelle-sous-Brancion, Charbonnières, Chardonnay, Charnay-lès-Mâcon, Chasselas, Château, Chevagny-lès-Chevrières, Chissey-lès-Mâcon, Clermain, Clessé, Cluny, Cormatin, Cortambert, Cortevaix, Crêches-sur-Saône, Cruzille, Davayé, Donzy-le-National, Donzy-le-Pertuis, Etrigny, Farges-lès-Mâcon, Flagy, Fleurville, Fuissé, Grevilly, Hurigny, Igé, Jalogny, Jugy, Lacrost, Laives, Laizé, Leynes, Lournand, Lugny, Mâcon, Malay, Mancey, Martailly-lès-Brancion, Massilly, Massy, Mazille, Milly-Lamartine, Montagny-sur-Grosne, Montbellet, Montceaux-Ragny, Nanton, Ozenay, Péronne, Pierreclos, Plottes, Préty, Prissé, La Roche-Vineuse, Royer, Saint-Albain, Saint-Gengoux-de-Scissé, Saint-Martin-Belle-Roche, Saint-Maurice-de-Satonnay, Saint-Point, Saint-Vérand, Saint-Vincent-des-Près, Sainte-Cécile, La Salle, Salornay-sur-Guye, Sennecey-le-Grand, Senozan, Serrières, Sologny, Solutré-Pouilly, Taizé, Tournus, Tramayes, Uchizy, Varennes-lès-Mâcon, Vergisson, Vers, Verzé, Le Villars, La Vineuse, Vinzelles, Viré, Vitry-lès-Cluny.

5. Povezava z geografskim območjem:

5.1 Posebnost geografskega območja:

Naravni dejavniki

Geografsko območje sira „Mâconnais“ se razteza na apnenčastem hribovju med 200 in 600 m nadmorske višine, katerega prednosti so:

— apnenčasta tla ali tla, bogata s kalcijem,

— raznoliko podnebje, pri čemer prevladuje celinsko podnebje, vendar nanj v veliki meri vplivata oceansko in sredozemsko podnebje.

Za območje Mâconnais so značilne mešane kulture, vinska trta in živinoreja s horizontalno porazdelitvijo po pogorju:

— dno doline – na lapornatih, neprepustnih in vlažnih tleh so samo pašniki,

— vznožje gričev – na bolj rodovitnih tleh se goji žito,

— vinska trta najbolje uspeva na bolj kamnitih pobočjih,

— pri nadmorski višini nad 400 m ali na območjih, ki so preveč obrnjeni proti severu, so nad vinogradi suhi pašniki in nato bolj ali manj gosti gozdovi.

Na tem kmetijskem območju, na katerem raste predvsem vinska trta, je tako kozjereja značilna na obrobju, in sicer na vlažnih pašnikih v dolini in suhih pašnikih na pobočjih. Koze se poleg tega prehranjujejo z rastlinami iz obmejnega grmičevja in gozdičkov.

Človeški dejavniki

Kozjereja se je zelo zgodaj pojavila kot dopolnilna dejavnost vinogradništvu. Ta praksa, ki so jo večinoma opravljale ženske, je zagotovila prihodek in pomembno hrano za gospodinjstva.

Kljub številnim poskusom v 19. stoletju, da bi koze z območja Mâconnais iztrebili, saj so negativno vplivale na podeželsko gospodarstvo zaradi škode, ki so jo povzročale na mladih drevesih in obmejnem grmičevju, se je dejansko število kozjih čred pod vplivom kriz v vinogradništvu stalno spreminjalo.

Tradicionalno se siri posušijo in ne dejansko dozorijo. Postavijo se v mrežaste zaboje za sir, imenovane „chazère“, ki visijo na pokritih balkonih bivališč, v zavetju pred glodavci in žuželkami. Ta sir majhne velikosti je zelo primerna vsakodnevna malica vinogradnikov in se odlično poda k belim vinom z območja Mâconnais.

Zaradi trgovskih vinskih poti se je sloves sira „Mâconnais“ v veliki meri razširil zunaj vinogradnega območja. Od leta 1885 se „The Maconnais“ omenja v angleškem delu, posvečenem mlečnim proizvodom. Od leta 1950 se je ta sloves vedno bolj širil.

Ker je bila dejavnost gospodarsko uspešna, je v 20. stoletju prišlo do specializacije in povečanja števila živali. Ta težnja se nadaljuje, pri čemer se sir še vedno proizvaja na kmetijah.

5.2 Posebnost proizvoda:

„Mâconnais“ je sir majhne velikosti, proizveden iz kozjega mleka, ki se mu doda majhna količina sirila, na podlagi mlečne sirnine. Odlikujejo ga:

— značilna oblika prisekanega stožca,

— majhna velikost in teža med 50 in 65 grami po 10 dneh zorenja,

— fina, bela, homogena, smetanasta, čvrsta, gladka in zelo okusna masa,

— skorja, ki je v zgodnji fazi smetanaste/slonokoščene barve in nato z zorenjem pomodri. Površino sira večinoma prekriva plesen Geotrichum. Med zorenjem se lahko pojavijo modre lise, predvsem zaradi plesni Penicillium.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Glavna posebnost proizvoda „Mâconnais“ je značilna oblika prisekanega stožca, ki spominja na zamašek soda. Ta zlahka prepoznavna oblika nastane, ker se uporablja posebna posoda za odcejanje sira in se sir med izdelavo ne obrača. Dejansko je značilna oblika tesno povezana z gojenjem vinske trte: po tradiciji so sir „Mâconnais“ proizvajale žene vinogradnikov. Ker so tudi one opravljale dela v vinogradu, so imele za proizvodnjo kozjega sira malo časa in zato niso imele možnosti, da bi večkrat napolnile posode za odcejanje ali sir obračale.

Na majhno velikost sira je lahko vplivalo več dejavnikov:

— prvi je način uživanja. „Mâconnais“ je sir, ki se je tradicionalno užival svež ali posušen. Zaradi svoje majhnosti je zelo praktičen, saj je bil tako primeren obrok za eno osebo; postrežen je bil svež, v posodici skupaj s smetano, ali bolj suh, kakršnega je bilo lažje prenašati in so ga kmetje vzeli seboj v vinograd kot vsakodnevno malico.

— majhne količine mleka na vinogradniških kmetijah na območju Mâconnais zaradi majhnih čred in pomanjkanja paše so spodbudile proizvodnjo sira majhne velikosti, ki se je poleg tega tudi ekonomsko bolj izplačal.

Organoleptične značilnosti tega proizvoda izhajajo iz več elementov:

— narave mleka živali, katerih krma prihaja večinoma s pašnikov na apnenčasti podlagi,

— predelave surovega in polnomastnega mleka s poudarkom na dodajanju mlečnih bakterij iz sirotke,

— razvoja sirnine, na katero neposredno vpliva velikost sira,

— neenakomernega soljenja, in sicer le na eni strani, saj se sira ne obrača,

— zorenja, ki je neposredno odvisno od velikosti sira in raznolikega podnebja na območju Mâconnais.

Sklic na objavo specifikacije:

https://www.inao.gouv.fr/fichier/CDCMaconnais.pdf